# Die Schedelsche Weltchronik (deutsch):286

| 285 <<<Vorheriges Blatt | Die Schedelsche Weltchronik Blatt CCLXXXVI | Nächstes Blatt>>> 287 |
| korrigiert | Dieser Text wurde anhand der angegebenen Quelle einmal Korrektur gelesen. Die Schreibweise sollte dem Originaltext folgen. Es ist noch ein weiterer Korrekturdurchgang nötig. | Dieser Text wurde anhand der angegebenen Quelle einmal Korrektur gelesen. Die Schreibweise sollte dem Originaltext folgen. Es ist noch ein weiterer Korrekturdurchgang nötig. |

## CCLXXXV verso:

der menschen daselbst zewonen. alda gefelt vnder andern fru$^e$chten souil zugkers das alles Europa vber die maß mit zucker begabt ist. Die innsel haist Madera. vnd von dannen her der zucker von Madera. Er hat auch mer ander innseln gefunden vnd zebewonen vnd mit namen zetawffen geschaft. als sant Georgen Fayal de pico. derselben innseln eine hat er mit Teu$^e$tschen lewten auß Flandern besetzt. die tregt waytz. Darnach im iar des herren M.cccc.lxxxiij. hat ko$^e$nig Johannes zu Portugalia ein man gar hoher synn ettlich galeen mit allen zum leben nottu$^e$rftigen dingen angerichtet vnd hinder die seu$^e$ln Herculs gegen mittemtag wartz Ethiopiam zeerforschen außgeschickt. vnd den selben schiffen oder galeen zwen patron gesetzt. Nemlich Jacobum canum einen Portugalier vnd Martin beheym einen teu$^e$tschen von Nu$^e$rmberg auß einem gu$^o$ten geschlecht daselbst geporn in erkanntnus des gelegers der erden hoherfarnn vnd dess meres wol geduldlich. der dann die lenge vnd prayte in dem occident auß erfarnus vnd langer schiffung gar aigentlich waißt vnd nach volbringung solcher schiffung sind sie in dem sechzehenden monat widerumb gein Portugalia komen vnd haben doch vil irer mitgeferten von des vberhitzigen luffts wegen tod hinder inen gelassen.
WIewol nw die gschihten in Welschen landen vnder kaiser Friderichen seligen lo$^e$blicher gedechtnus bey zeyten Enee siluij geu$^e$bt an disem ende zeuerleiben weren. Nach dem aber doch die fu$^e$rnambsten vnnd beru$^e$mbsten stet mit entwerffnus vnd auch die durchleu$^e$chtigen vnd nambhaftigen personen welscher lande mit anzaigung irer gethaten vnd geschihten nit allain bey zeitten Enee siluij sunder auch daruor vnd darnach begangen hieuor in disem bu$^o$ch an manchen orten beschriben sind worden. Vnd so nw die geschihten welscher land in zeiten Enee verloffen von ime in fast langer schrift angezogen sind. auff das dann zwifachung der meldung. auch solche lengerung den lesern nit verdriess gepere. zusambt dem das nit allain die vile derselben schriften sunder auch die vngewo$^e$nlichen wortt vnd namen darinn manigfeltigclich begriffen. dem teu$^e$tschen menschen solchs lesende vnlust vnd beschwerde on nu$^o$tz bringen mo$^e$cht. so ist die beschreibung solcher welscher geschihten als vnnottu$^e$rftig vnnd ettlicher maß von vorbeschehner meldung wegen vberflu$^e$ssig an disem ende im besten vermyden bliben. in massen dann auch die verteu$^e$tschung diser Europe Enee siluij an vil enden nicht von wortten zu wortten sunder außzugs weise doch nicht on vrsach beschehen ist.

## CCLXXXVI recto:

Bey erklerung der gelegenheit vnd pildnus Germanie oder Teu$^e$tscher nation hernach entworffen ist zemercken der spruch Strabonis also sagende. Die Teu$^e$tschen der Gallischen nation nachfolgende sind gerads leibs vnd weysser oder ro$^e$ßleter farb. vnd in andern dingen an gestalt. geperde vnd sytten den Gallischen gleich. darumb haben inen die ro$^e$mer disen namen billich gegeben do sye sie bru$^e$der der Gallier nennen wolten. dann nach ro$^e$mischer rede haißen die Teu$^e$tschen Germani das ist souil als eelich oder recht bru$^e$edere. Nw ist Germania oder Teu$^e$tsche nation von den alten gschihtbschreibern vil versawmbt. dann dermals waren ire innere vnd haymliche gegent oder zugeng mit wasserflu$^e$ssen verhindert. der welde vnd see halben vnwegsam in grobem hirttischem sytten vnd nyndert denn an beru$^e$mbten namhaftigen flu$^e$ssen erpawt. Aber nach hinlegunng der abgo$^e$ttereischen anbettung vnd nach annemung cristenlichs wesens ist dise teu$^e$tsch nation zu$^e$chtiger worden vnd zu grosser auffung komen. Sie ist gar prayt vomb auffgang. Das Polnisch vnd nyderhungerisch land von mittemtag. das Algew oder gepirg. vom nydergang die Gallier. gegen mitternacht das Teu$^e$tsch meer habende. In Germania sind gantzer Europe die beru$^e$mbtisten flu$^e$ss der Rhein. die Thonaw. die Elbe vnd andere vnzallich vnd gedechtnuswirdig. Der Rhein hat seinen vrsprunng in dem sybenden berg auff eim allerho$^e$hsten gipffel des gepirgs. in des nehe entspringen die flu$^e$ss Rhodanus. die Lyonische vnd Narbonensischen gallischen gegent. vnd Padus oder der pfat Welschßland befeu$^e$chtigende. Tranus. der bey Papiam einflewßt. Die Etsch die durch das Trientisch vnnd Bernnisch land zu letst in das Adriatisch meer rynnet. aber der Rhein fleu$^e$ßt gegen mitternacht mit girigem lawff durch die tale vnd gehe perg. vnd so er durch die Curiensischen landschaft komt so wirdt er schiffreich. Alßpald darnach macht er zwen see (die man bodensee vnd zellersee nennt) die statt Constentz in dem mittel lassende. vnd fu$^e$roan mit widerwendigem vmbreyssen der gestadt von manchen spitzigen gehen felsen der berg gezwenngt ershro$^e$ckenlich sawßende vnd seine gestadt stettigclich außho$^e$lerende. vnd rynnet dann fu$^e$rohin durch Basel. die ime widersteende gestadt hynreyssende vnd newe genng mit grossem schaden der anwoner suchende. vnd fu$^e$r Straßburg Speyr Wurms Mayntz Coblentz vnd Co$^e$lne die edeln stett Teu$^e$tscher nation fließende. mit auffnemung in sich vil schiffreicher flu$^e$ss. als des Mayns Neckers Lymag Musel Masa vnd andrer. vnd geu$^e$ßt sich dann auß on vil o$^e$rttern in das Teu$^e$tsch meer innseln machende. dero ettlich von den Friesen. ettlich von den Gellrischen. ettlich von den Hollendern bewonet werden. Zumb andern ereu$^e$get sich die Thonaw der beru$^e$mbtist fluss Europe. entspringt auß dem Arnobischen berg bey anfanng des Schwartzwalds in eim dorff Doneschingen genant. vnd fleu$^e$ßt vom nydergang gein dem orient oder aufgang erstlich auff zwu tagrayss bis gein Vlme langksamm. alda mit der Plaw. yler vnd andern flu$^e$ßen gesterckt wirdt sie schiffreich vnd rynnet von dannen hin durch vil land vnd neben vil stetten mit vberschwencklicher auffung der wasser. Sechtzig des mereren tayls schifreiche flu$^e$ss in sich nemende. Zu letst an sechs grossen o$^e$rttern in das Euximsch meer. Zum dritten begegnet die Elbe entspringende in den bergen die Schlesier land von Beheim tayln. Die fleu$^e$ßt mit der Multa durch Behmer land von dannen durch den Behmischen wald. fu$^e$roan durch Meichßen Maydeburg vnd andere stett der Marck vnd des Sechsischen lannds bis hinab bey Hamburg in das Teu$^e$tsch meer. Sunst sind andere namhaftige flu$^e$ss der ich hie von der ku$^e$rtze wegen geschweigen wil. Zum vierden erscheint ein wald Hercinia genat. den hewtbeytag bey anfanng vnnd vrsprunng der Thonaw die vmbsessen daselbst den Schwartz waldt nennen. Der ist (als Pomponius mella setzt) sechtzig tagrays lang vnd grosser vnd bekantter denn andere weld. vnd hat mancherlay namen. auch vil est. ho$^e$rner vnd außstreckung. den die innlender andere vnd andere namen geben. dann von anfang seins vrsprungs bis zu dem Necker behelt er den namen Schwartzwald. vnnd vom Necker bis an den Mayn haißt er Ottenwald. aber vom Mayn bis an den fluss Lonam bey Coblentz Westerwaldt. Darnach wendet er sich gegen dem orient vnd taylt Franckenland von Hessen vnd Thu$^e$ringen. vnd darnach thut er sich in der mittel wider auff vnd vmbrinnget zirckels weyse das Behmisch land vnd strecket sich fu$^e$ran in dem Merherrischem gepirg durch mittel der Hungern auff der rechten vnd der Poln auff der lingken seyten bis zu dem Dacischen vnd Getischen volck ye andere vnd andere namen empfahende. Nw ist Germania gar ein grosse gegent europe. die dann auß nachpawrschaft vnd geselschaft der ro$^e$mer vnd auch mit dem heilligen glawben zu senftmu$^e$etigkeit vnd gu$^o$tsyttigkeit gebracht worden ist. Germania ist ein edle gegent vornemlich da sie mit flu$^e$ssen befeu$^e$chtigt wirdt. dann alda ist grosse vnd selige wollu$^e$stigkeit. gemassigter luft. fruchtpere felldung. wunnsame berg. dicke welde vnd allerlay getrayds vberflussigkeit. weinrebtragende pu$^e$hel. gnu$^o$gsammkeit der flu$^e$ss vnnd prunnen die gantzen gegent durchgießende. allenthalben mit hanttirungen vnd kawffhandlungen mechtig. den gesten gu$^o$t. den bittenden senftmu$^e$etig vnnd an synnschicklichkeiten. syttlichkeit. kreften vnnd mannen zuuoran in kriegs sachen keiner nation weichende. Sie weicht auch an reichthu$^e$mern aller metall keinem ertreich. dann alle Welsche Gallische Hispanische vnd andere nation haben schier alles silber auß den Teu$^e$tschen kawflewten. Dise Teu$^e$tsch nation vermag allain on eu$^e$ßere hilff souil manschaft zu roß vnd zu fu$^e$ß das sie eu$^e$ßern nationen leichtigclich widersteen mag. Mer grosse treffenliche ding weren zesagen von dem cristenlichen wesen. gerechtigkeit. glawben vnd trew die ich doch von ku$^e$rtze wegen fu$^e$rgeen mu$^o$ß.
* ↑ 1483